Louka Prip flytter til den tyrkiske fodboldklub Konyaspor - og det med det samme. Det oplyser AaB i en pressemeddelse. - Louka har gjort en god figur i AaB, hvilket blandt andet også udmøntede sig i en andenplads på 3F Superligaens topscorerliste i sæsonen 2021/2022, siger AaB's sportsdirektør Ole Jan Kappmeier i pressemeddelelsen og fortsætter: - Både i den seneste sæson og i den indeværende har konkurrencen imidlertid været skærpet på vores kantpladser, hvorfor vi har accepteret at sælge Louka, da vi modtog et tilfredsstillende tilbud fra Konyaspor. Udlandsdrømme Offensivspilleren blev hentet i AC Horsens i sommeren 2021, og i alt opnåede Louka Prip 80 officielle kampe og 22 scoringer for AaB. Særligt i sin første sæson var Louka Prip en profil for AaB, hvor han blandt andet bidrog med 16 fuldtræffere. - Louka skal have tak for sit bidrag til AaB, og vi ønsker ham alt det bedste i karrieren fremover, siger Ole Jan Kappmeier. Der venter nu den 26-årige spiller en ny tilværelse i Tyrkiet. Og det er noget, den nu tidligere AaB-spiller ser frem til. - Jeg har altid drømt om at prøve mig selv af i udlandet, og det får jeg nu chancen for, samtidig med at jeg kommer til at mærke den særlige atmosfære, der er omkring fodbold i Tyrkiet, siger han og fortsætter: - Det ser jeg enormt meget frem til, og jeg er taknemmelig for, at AaB giver mig muligheden for det efter en dejlig tid i klubben. Gode Aalborg-minder Der lægges fra spilleren ikke skjul på, at tiden hos AaB har betydet noget særligt for ham. - Med Oscar (Hiljemark, red.) som cheftræner og med den kvalitet, der er i truppen og trænerstaben, er jeg sikker på, at der venter AaB en spændende fremtid med gode resultater, og jeg ønsker klubben alt det bedste, lyder det fra Louka Prip. - Til sidst vil jeg også gerne sige tusind tak til fansene for en kæmpe opbakning i både hårde og gode tider. De kulisser, som fansene har skabt, og den følelse, man får, når hele stadion synger med, er helt fantastisk, og jeg har fået nogle gode minder i Aalborg, som jeg sætter stor pris på, slutter Louka Prip. Louka Prip havde kontrakt med AaB indtil 30. juni 2025.
AaB har med øjeblikkelig virkning solgt Louka Prip til den tyrkiske fodboldklub Konyaspor.